**Ημερολόγιο δράσεων**

Στα πλαίσια των προγραμμάτων Περιβαλλοντικής Αγωγής, ομάδα μαθητών/τριων της Β΄και Γ΄ τάξης του 2ου Γυμνασίου Πεύκης υλοποίησε πρόγραμμα με τίτλο: **«Η σημασία και η αναγκαιότητα του αστικού και περιαστικού πράσινου στις σύγχρονες μεγαλουπόλεις».** Οι συναντήσεις της ομάδας διήρκησαν από 25-11-2015 έως 20-05-2016 και πραγματοποιήθηκαν κάθε Τετάρτη μετά τη λήξη των μαθημάτων από τις 14:15 έως 16:00.

Το ημερολόγιο δράσεων που τηρήθηκε κατά τη διάρκεια υλοποίησης του προγράμματος έχει ως εξής:

**1ος μήνας:**

Διαμόρφωση των όρων του συμβολαίου

Επιλογή θέματος και καθορισμός επιμέρους θεματικών ενοτήτων

Ένταξη σε ομάδες με βάση τις ιδιαίτερες προτιμήσεις, κλίσεις και προσδοκίες Κατανομή εργασιών και καθορισμός συντονιστών των ομάδων.

**2ος μήνας:**

Βιβλιογραφική έρευνα, αναζήτηση και συλλογή υλικού από το διαδίκτυο, βιβλία, άρθρα από τον ημερήσιο και περιοδικό Τύπο, φυλλάδια φορέων, χάρτες, video.

Επεξεργασία των επιμέρους θεματικών ενοτήτων και παρουσίαση των συμπερασμάτων κάθε ομάδας σε ολομέλεια.

**3ος μήνας:**

Συζήτηση, σύγκριση, αξιολόγηση του παραγόμενου υλικού. Ανάδειξη και καταγραφή των κύριων όψεων της κάθε υποενότητας. Ανατροφοδότηση από τους υπεύθυνους εκπαιδευτικούς, με στόχο την εμβάθυνση και γενίκευση των συμπερασμάτων. Τελική σύνθεση και παρουσίαση των εργασιών των ομάδων.

Πρακτική δράση

Επιστολή-αίτημα στο Δήμο Λυκόβρυσης-Πεύκης για προμήθεια δενδρυλλίων-θάμνων, προκειμένου να εμπλουτιστεί το πράσινο του προαύλιου χώρου του σχολείου, και των παρακείμενων πεζόδρομων. Συνάντηση αντιπροσωπείας μαθητών με το Δήμαρχο. Ικανοποίηση του αιτήματος - δενδροφύτευση.

**4ος μήνας:**

Προετοιμασία του εκπαιδευτικού ταξιδιού στη Βαρκελώνη, Πυρηναία και Καρκασσόν (Γαλλία). Αναζήτηση σχετικού υλικού αναφορικά με την ευρύτερη γεωγραφική περιοχή των Πυρηναίων, τα περιβαλλοντικά πάρκα, το αστικό και περιαστικό πράσινο της Βαρκελώνης, τα έργα μεγάλων ζωγράφων (Πικάσο, Μιρό, Νταλί), αρχιτεκτόνων (Γκαουντί), καθώς και υλικό για τα αξιοθέατα, την τοπική κουζίνα, την ιστορία και την κουλτούρα Ισπανίας – Βαρκελώνης.

**5ος μήνας:**

Εκπαιδευτικό ταξίδι στη Βαρκελώνη, Φιγκέρες και Καρκασσόν, το οποίο πραγματοποιήθηκε από τις 10-04-2016 έως τις 15-04-2016. Η βιωματική αυτή διάσταση έδωσε την ευκαιρία στους μαθητές να δουν τον γεωγραφικό και φυσικό χώρο στις πραγματικές του διαστάσεις, να αντιληφθούν το ρόλο του πρασίνου στη συγκρότηση της ταυτότητας των σύγχρονων μεγαλουπόλεων.

Στην τελευταία συνάντηση οι μαθητές απάντησαν σε φύλλα εργασίας-ερωτηματολόγια και προέβησαν σε μια συνολικότερη αποτίμηση – αξιολόγηση του προγράμματος.